
ДО

ОБЩИНСКИ СЪВЕТ

БУРГАС

Д О К Л А Д Н А   З А П И С К А

от ДИМИТЪР НИКОЛОВ
КМЕТ на ОБЩИНА БУРГАС 
ОТНОСНО:  Даване на становище и определяне на представител относно промяна на землищна граница между землището на гр. Камено и кв. Долно Езерово, представляваща граница между община Бургас и община Камено
УВАЖАЕМИ ОБЩИНСКИ СЪВЕТНИЦИ, 
Със свое писмо вх.№ 06-00-29/04.02.2022г., Областен управител на област Бургас уведомява община Бургас за инициирана процедура по промяна на землищната граница между землището на гр. Камено и землището на кв. Долно Езерово, представляваща граница между община Бургас и община Камено, с искане за изразяване на становище и определяне на представител за участие в комисия по реда на чл.43, ал.1, т.3 от Закона за кадастъра и имотния регистър. 
 Инициативата за процедурата е на Кмета на община Камено, който с писмо изх.№ 06-00-26/25.11.2021г., е поискал от Областния управител на област Бургас откриване на процедура по промяна на землищната граница между община Камено и община Бургас по реда на ЗКИР и НАРЕДБА № РД-02-20-5 от 15.2016 г. за съдържанието, създаването и поддържането на кадастралната карта и кадастралните регистри. Към писмото е приложено заключение на техническа експертиза от правоспособно лице по кадастъра. 

За извършване на експертиза са послужили графични документи, отразяващи  границата на двете землища през годините. Въз основа на тях е изготвено и предложение за промяна на землищната граница между гр. Камено и кв. Долно Езерово на територията на „ЛУКОЙЛ НЕФТОХИМ БУРГАС“ АД. 
 Първите едромащабни топографски карти (ЕТК)М1:5000 за територия на землищната граница между гр.Камено и кв.Долно Езерово, изработени през 1959г, преди съществуването на Нефтохимическия комбинат, показват наличието на ниви и мери. Следващата емисия ЕТК са изготвени през 1981г и отразяват производствената площадка на изградения към този момент Нефтохимически комбинат и сградите в него. Землищната граница на картите от 1981г. е различна от тази отразена в ЕТК от 1959г. Според картите от 1981 г. по-голямата част от Нефтохимическия комбинат попада в землището на гр. Камено. Малка част от него попада в границите на землището на кв. Долно Езерово, в резултат на извършено разширяване на комбината.
Към 1989г. във връзка с възстановяване на собствеността са определени землищни граници, съответстващи на границите към момента на създаване на ТКЗС, тъй като отговарят на тези преди колективизацията. Границата между двете землища е отразена като спорна. Определянето на местоположението на границата е станало с допълнително назначена за целта комисия с актуализация от 1991г.. Взето е принципно решение да се възстанови границата от 1959г., т.е. към момента на колективизацията. 
При изработването на кадастралната карта, границата между двете землища е пренесена механично от картата на възстановената собственост (КВС), като по този начин разделя територията на производствената площадка в две землища. 

За територията на „ЛУКОЙЛ НЕФТОХИМ БУРГАС“ АД има изработен ПУП-ПРЗ, одобрен със Заповед № РД-09-20/04.03.2013г. на Областен управител на област Бургас, обхващащ цялата територия на площадката и в двете общини, без да е актуализирана землищната граница. 

По така направеното предложението за изменение на съществуващата граница между двете землища, границата преминава изцяло по границите на одобрения ПУП, с което частично се различава със землищната граница по ЕТК от 1981г. При процедиране на това предложение и евентуално изменение на границата на общината ще доведе до съществени последици, тъй като територия с площ от над 1500дка ще премине от община Бургас към община Камено. 
 Ето защо е необходимо в комисията, която разглежда въпроса да има, както експерт от администрацията, така и представител на Общински съвет Бургас.
Във връзка с гореизложеното, предвид необходимостта от изразяване на становище и определяне на представител по предложената промяна на землищните граници на гр. Камено и кв. Долно Езерово, гр. Бургас, на основание чл. 21, ал. 1, т. 11 от Закона за местното самоуправление и местната администрация, внасям настоящата докладна записка, като предлагам на Общински съвет – Бургас, да вземе едно от следните
Р  Е  Ш  Е  Н  И  Я:

1.Изразява съгласие с предложението за промяна на землищната граница между землището на кв. Долно Езерово, гр. Бургас и землището на гр. Камено, представляваща и граница между община Бургас и община Камено. 
или

Изразява несъгласие с предложението за промяна на землищната граница между землището на кв. Долно Езерово, гр. Бургас и землището на гр. Камено, представляваща и граница между община Бургас и община Камено.
2.Определя за представител на Общински съвет за участие в комисия по реда на чл.43, ал.1, т.3 от ЗКИР.
Приложение: писмо вх.№ 06-00-29/04.02.2022г., Областен управител на област Бургас; писмо изх.№ 05-333-1-10.01.2022 от Изп. Директор на АГКК; искане изх.№ 06-00-26/25.11.2021г. от кмета на община Камено; заключение на техническа експертиза; предложение за промяна на землищната граница между землището на кв. Долно Езерово и землището на гр. Камено
ДИМИТЪР НИКОЛОВ

